﻿UNIVERSITATEA DE ARTĂ ŞI DESIGN Teză de doctorat în domeniul arte plastice şi decorative IMAGINEA ARTISTICĂ ÎNTRE REAL ŞI IMAGINAR. FOTOGRAFIA CA ARTĂ Conducător ştiinţific: Prof. Dr. RADU SOLOVĂSTRU Doctorand: DUMITRAŞCU-MĂGUREAN IRINA Cluj-Napoca, 2013 Specificul reprezentării realităţii exterioare în artele plastice rezultă din accesul exclusiv vizual al cunoaşterii şi din prioritatea abordării emoţionale, în contrast cu cea raţională a ştiinţei şi filosofiei. Artistul nu are de ales: el se bazează doar pe ceea ce simţurile şi facultăţile sale de înţelegere pot surprinde din realitatea din jur, adică aparenţa. Gândirea şi imaginaţia ierahizează, selectează şi metamorfozează elementele extrase din realitate, cărora le adaugă altele noi. Viziunea incompletă de la prima vedere va fi modificată de noi valuri de senzaţii, raţionamente şi dorinţe. Satisfăcut până la urmă, artistul face din această aparenţă accesibilă, “realitatea sa”. Din ea va decurge creaţia sa, opera sa. Platon dorea o artă cu sens, cu deschidere către idee. Timp de secole, urmând gândirea greacă, s-a considerat că realul este un mod de a fi ascuns al lucrurilor, deoarece ele sunt acoperite (cuprinse) de aparenţa lor sensibilă. Drept urmare, să captezi realul nu înseamnă să câştigi ceea ce vezi, ci ceea ce se află dincolo de ceea ce vezi. Interesul artei faţă de natură nu poate fi de aceea restrâns la captarea realului sensibil, a aspectului de suprafaţă, accesibil simţurilor. La rândul său, Aristotel (384-322 a.H.) dezbate pe larg relaţia dintre natură şi artă, folosind termenul “mimesis”, imitaţie, altceva deci decât realizarea unei copii identice cu modelul. Pentru el arta este incapabilă de adevăr şi rămâne în esenţă doar aparenţa lucrurilor. Admite că ea nici nu pretinde a fi adevăr, un act de cunoaştere. Subliniază în schimb rolul său de descărcare a pasiunilor, “catharsis”, de unde funcţia terapeutică. În evul mediu filosofia tomistă a formulat un dicton asemănător în spirit: “Ars imitatur naturam”. Nicolaus Cusanus (1401-1464) făcea echivalarea “similitudo et imago”. Astfel de concepţii au încurajat orientarea artei spre natură în tranziţia spre Renaştere. Magistrul Eckhart (1260-1327) se îndoia de posibilitatea oglindirii autentice, cel puţin în portretistică, 1 spunând: Oricine şi oricând îmi vede asemănarea, nu mă vede pe mine, pentru că chipul meu nu e natura mea. După regresul medieval al artelor, “virtuozitatea mimetică” redobândeşte prin umanismul Renaşterii strălucirea din antichitate. Omul este acum apoteotizat, în lumina unor înalte valori: dignitas, maiestas, nobilitas, magnificentia, generositas, gravitas. Michelangelo sacraliza, chiar, actul creaţiei, raportându-l la Dumnezeu: Pictura bună nu e altceva decât o copie a perfecţiunii lui Dumnezeu, o amintire a picturii divine, o muzică şi o melodie pe care doar intelectul o poate percepe cu mare greutate. O reluare modernă a acestei idei (V. I. Stoichiţă) transferă “imitaţia” de la copierea naturii, la asemănarea acţiunii artistului cu cea a divinităţii din clipa creaţiei: se imită, aşadar, nu creatul, ci creativitatea. La asemenea performanţe nu se poate ajunge prin simplul “mulaj anatomic”, prin copierea oarbă (“imitatio”). Se impune o selecţie şi decantare a formelor (“electio”), după care urmează reconstruirea imaginii conform unui proiect mintal. Cerinţa este ilustrată de altă legendă: aceluiaşi faimos Zeuxis, conducătorii cetăţii Agrigento i-ar fi comandat un tablou cu frumoasa Elena. El a cerut să vadă mai întâi, goale, toate fetele tinere ale locului şi dintre ele a ales cinci ca model. A preluat apoi de la fiecare părţile cele mai frumoase şi mai bine proporţionate şi a recompus o imagine care s-a bucurat de mare succes. Rafael o povestea discipolilor şi chiar aşa proceda el însuşi, pictând admirabilele lui madone. Renaşterea a fost un moment de apogeu pentru artă şi pentru cunoaştere, pentru Om în înţelesul cel mai înalt. Cum noi facem parte din natură şi arta este un fapt natural, dar o entitate distinctă şi independentă de ea, uneori chiar opusă. Artistul preia imaginea observată, nu izolând-o, ci în contextul emoţional şi ideatic din care face parte. De aceea actul creator se corelează cu numeroase determinante, estetice şi extraestetice (culturale, istorice, religioase, sociale ş.a.). Numai înţelegând ansamblul acestora “artistul transformă invizibilul în vizibil”, cum s-a spus: Să captezi realul nu înseamnă să câştigi ceea ce vezi, ci ceea ce se află dincolo de ceea ce vezi. Atenţia artei faţă de natură nu înseamnă captarea realului sensibil. Asupra probemei s-a meditat mult. Kant atribuia artei capacitatea de a stabili un raport între univers şi spiritul uman, asemenea filosofiei. Schelling găsea că arta are privilegiul de a poseda mijloacele cele mai certe de transpunere a spiritului în absolut. Adevărul ar fi atunci o formă particulară a perfecţiunii estetice (H. Keyserling, cf. idem). Gaston Bachelard vorbea despre “sentimentul pentru natură”, aşezat la originea tuturor sentimentelor şi de aceea, “sentiment filial”. Invoca, în acest spirit, viziunea psihanalitică a Mariei Bonaparte: Natura este o mamă atotcuprinzătoare eternă şi proiectată în infinit. 2 Natura este, sentimental, o proiecţie a mamei. Roland Barthes ne atrage atenţia că omenirea pare condamnată, în creaţia sa, la “Analogie”, adică la aservirea faţă de natură. De aici şi strădania pictorilor de a scăpa de ea. Dar cum, se întreabă el: Prin două excese contrare: fie prefăcându-se că-i poartă un respect de o platitudine spectaculară (salvând astfel copia făcută), fie deformând obiectul mimat ( Anamorfoză). Printr-o metaforă expresivă, Eugenio d'Ors arată că spre a produce artă spiritul nostru ia cu mâinile o bucată de realitate, o cuprinde şi o înconjoară, plăsmuind din ea imaginea artistică. Mai departe, gândirea figurativă este cea care izbuteşte printr-o continuă invenţie să capteze sensul expresiv al realităţii. Dacă în natură aflăm tot ce vrem, trebuie să fim destul de cultivaţi şi de inspiraţi, ne recomandă el, încât să nu dorim decât ceea ce (şi cât) este necesar pentru elaborarea lucrărilor noastre. Să exprimăm, adică, realitatea, dar în termeni care să nu fie întru totul… realişti. Romantismul a exacerbat în mod radical ponderea factorului subiectiv în actul creaţiei artistice. Accentul s-a mutat de la reprezentările exterioare (pentru alţii) la trăirea interioară. Operaţia nu este deloc uşoară şi de aceea în artă sunt puţini deschizătorii de drum, acei “uriaşi pe umerii cărora se înalţă piticii”, de unde pot vedea fără efort mai departe, cum este în ştiinţă. Arta s-a autonomizat de mult, bătălia ei a fost câştigată şi rivalitatea cu natura a încetat. Artiştii şi-au schimbat, de aceea, direcţia de acţiune. Ei au învăţat să privească nu numai în jurul lor, ci tot mai mult în ei înşişi. De mult nu mai pictează aşa cum văd, ci aşa cum percep. Acest dinamism al concepţiilor a fost însă extrem de viu în cursul istoriei şi grevat de multe contradicţii. Dacă în Renaştere Leon Battista Alberti vedea rădăcinile sădite în interiorul naturii, Eugen Delacroix, în plin romantism, spunea că natura nu este decât un dicţionar în care cauţi sensul cuvintelor, de unde poţi extrage elementele care compun o frază sau o povestire, dar nimeni n-a considerat vreodată dicţionarul o compoziţie. Exact aşa se va exprima şi Gauguin. Prietenului său Schuffnecker îi recomanda să nu copieze prea mult după natură, ci, după ce a extras din ea elementele fundamentale ale imaginii, să gândească mai mult la creaţie. Este poziţia pe care s-au situat toţi marii artişti ai trecutului, deşi nu totdeauna declarativ, devenind în măsură tot mai accentuată, steagul de luptă al modernilor. A şti când să te opreşti, şi unde, în reprezentarea naturii înseamnă a o “simţi”, ori aici intervine subiectivitatea şi de aceea fiecare artist o face în felul lui. Marele peisagist englez John Constable distingea două aspecte în relaţia artist-natură, la fel de importante: el trebuie să devină ucenicul răbdător al naturii, dar totodată, trebuie să- 3 şi însuşească arta de a vedea natura, un lucru foarte greu de dobândit. Whistler ne propune, şarjând, o imagine extrem de plastică: A spune pictorului că natura trebuie luată aşa cum este, e ca şi cum i-ai spune muzicianului că se poate aşeza pe pian. Natura conţine culoare şi formă, elementele tuturor tablourilor, precum claviatura conţine notele tuturor melodiilor. Restricţia tradiţională impusă artei de realitate a fost deplânsă pe multiple voci. Primul abstracţionist, Kandinsky, teoretiza că suprimarea obiectului nu micşorează mijloacele de expresie, ci le multiplică la infinit. Hartung, pe aceeaşi linie, dar mai radical, explică: Exprimarea artistului era constrânsă de realitatea reprezentată, or asta constituie un obstacol în calea expresiei pure şi libere. Piet Mondrian, care a dus la limită abstracţionismul, înscria această evoluţie a artei într-o tendinţă istorică de ansamblu: Denaturalizarea, fiind unul dintre punctele esenţiale ale progresului uman, este deci de primă importanţă în arta neoplastică; a denaturaliza înseamnă a abstractiza. Problema a fost amplu comentată de Guillaume Apollinaire (1913) care vedea o particularitate a multor artişti moderni în pictarea tablourilor lipsite de un subiect veritabil. Vorbind despre “pictura pură” el evoca statutul bine cunoscut al muzicii, care încântând auditoriul, nu-i oferă totuşi sunete din natură, cum ar fi murmurul unui râu, zgomotul unui torent, vâjâitul vântului din pădure sau armoniile limbajului omenesc: Se merge spre o artă cu totul nouă, care va fi faţă de pictura de până acum, aşa cum este muzica faţă de literatură. La această decantare a contribuit în mare măsură şi inventarea fotografiei, care a impus tranşarea pentru totdeauna a unui litigiu de secole. Nu înseamnă că natura a fost scoasă din câmpul artei. “Chasez le naturel, il revient au galop”, se rostise cândva. Dar Kandinsky însuşi a exprimat o temere: Dacă rupem legăturile care ne unesc cu natura şi ne consacrăm exclusiv unor combinaţii de culori pure şi de forme independente, vom crea opere care nu vor fi decât decoraţii geometrice. Iată şi motivaţia, aşa cum a fost formulată de un filosof: Oamenii toţi prind de veste într-o bună zi că în natura însăşi sălăsluieşte o frumuseţe care întrece şi sfidează toate artele. Într-adevăr, unii dintre marii artişti moderni au continuat să păstreze cordonul ombilical căruia îi datorau forţa lor creativă. Auguste Rodin mărturisea cu emoţie: Mă supun naturii în totul şi nu pretind niciodată să-i poruncesc. Singura mea ambiţie este să-i fiu slugarnic credincios. Pentru Brâncuşi arta nu este evadare din realitate, ci o intrare în realitatea adevărată, în singura realitate valabilă. De acest gând se apropie şi un suprarealist radical ca Paul Klee: Arta nu există pentru a reproduce vizibilul, ci pentru a face vizibil ceea ce se află dincolo de universul vizual. Un alt mare novator, F. Leger, a exprimat acest îndemn: Să fii liber şi totuşi să nu pierzi contactul cu realitatea! Numai că, aşa cum observa 4 peisajistul englez John Constable in 1836, înainte de marea izbândă a lui Champollion, arta de a vedea natura este un lucru tot atât de greu de dobândit, cum este arta de a descifra hieroglifele egiptene. O problemă particulară ridică “viziunile” mistice şi halucinaţiile, care sunt încorporate de artist în forme materiale întocmai scenelor reale, fără a fi existat decât în imaginaţie. De la Leon Alberti se subliniase:pictorul nu aspiră să imite decât ceea ce este vizibil în lumină. Filosofia contemporană a artei extinde mult palierul interrelaţiei dintre natură şi artă, prin identificarea a trei finalităţi urmărite de artist: “înfrumuseţarea naturii”, “spiritualizarea naturii” şi “rivalizarea cu natura”. Iar crâmpeiul de adevăr conţinut în artă este suficient spre a-i conferi acea calitate subliniată de clasici, numită “verosimilitate”. Primele teoretizări asupra genezei imaginii artistice datează din Renaştere. Leon Battista Alberti (tratatul “Despre pictură”, sec. XV) diferenţia trei obiective: 1. “circumscrierea formei” (determinarea marginii, conturul), 2. “compoziţia” (îmbinarea lucrurilor prevăzute laolaltă) şi 3. “recepţia luminilor” (lumina şi umbra primită). Tot pe atunci, Pierro della Francesca propunea o altă triadă: “desenul” (contururile şi profilurile obiectelor), “măsura” (proporţia dintre ele) şi “coloritul” (felul cum apar culorile şi cum se schimbă ele în raport cu lumina). Analiza lui Roger de Piles (Franţa, sec. XVII) este mai completă, cuprinzând desenul, culoarea, compoziţia şi expresia. Pentru artişti desenul s-a situat dintotdeauna pe prim plan şi de aceea toţi trebuiau să se formeze ca excelenţi desenatori. În relaţia liniei cu culoarea, raportul poate însă varia.Wolfflin distinge două stiluri artistice: “linear”, caracterizat prin contururi clare, precizia şi certitudinea compoziţiei, şi stilul “pictural”, unde masele de culoare sunt elementul principal, conturul putându-se chiar pierde prin modeleu. În Renaştere desenul a atins, cu deosebire în şcoala florentină, un înalt grad de perfecţiune. Linia de contur este principalul punct asupra căruia talentul şi originalitatea intervin din plin, individualizând stilul, prin “deformările” cutezate. A reprezentat, de altfel, cea mai importantă invenţie în arta plastică, deoarece în realitate ea nici nu există. S-a impus ca un artificiu pentru a se putea defini şi determina formele, pentru a se conferi obiectelor realitate şi individualitate. Unde văd ei linii în natură?, se întreba Francisco Goya. De aceea, cu linia a început pictura şi cu ea, mai toţi pictorii îşi încep şi astăzi lucrul. În arta figurativă desenul poate fi de ajuns prin el însuşi, pentru a exprima ceva, pe când culoarea rămâne mută. Dacă, aici, reproducerea cât mai fidelă a conturului era idealul comun - abilitate care a dus prin 5 uniformizare la academismul de mai târziu - “deformarea” (“stilizarea”) s-a impus pentru creşterea expresivităţii. Un exemplu: alungirea trupurilor a devenit o “marcă” de originalitate la Boticelli şi mai puternic, la El Greco. La acesta intervenea influenţa şcolii cretane de icoane bizantine, unde învăţase în copilărie, şi nu astigmatismul, cum, greşit, s-a speculat. În epoca modernă desenul va deveni pivotul principal căruia i se datorează rapida diversificare stilistică ce a avut loc. S-a spus despre artist că este prin excelenţă un “deformator”, deoarece numai astfel evită convenţionalul. Cu deosebită sensibilitate, Edgar Degas sublinia că desenul nu este însăşi forma, ci doar felul de a vedea forma. Brâncuşi ilustrează cel mai convingător evoluţia formei de la obiect la idee, prin metamorfoze seriate: “zborul” şi nu pasărea, “sărutul” şi nu un oarecare cuplu de îndrăgostiţi, “săgetarea luciului în apă”, nu peştele cu solzi şi coadă, “cucurigu”-ul ca scară de tonuri muzicale şi nu pasărea care îl emite. Toate aceste stilizări implică simplificare, condensare, abstractizare, adică o reducere la esenţă, la arhetip. Coloritul este cel care “face” pictura, aşa cum linia consfinţeşte desenul. El a contribuit în mare măsură la diferenţierile stilistice. Într-o dispută epistolară amicală dintre Pallady şi Matisse, primul sublinia primatul desenului, care are puritatea lui şi poate fi suficient şi singur. Matisse, dimpotrivă, considera că desenul este oricum femela, iar culoarea este masculul. Pallady îşi notează replica în jurnal: Eu cred dimpotrivă că desenul este de sine stătător, în timp ce culoarea fără desen rămâne un lucru nevertebrat. Compoziţia reprezintă testul principal de măiestrie, mai ales pentru lucrările complexe, cu mai multe personaje. Ideea creaţiei este redată prin ceea ce izbeşte mai întâi ochiul şi continuă apoi să organizeze compoziţia, detaliu după detaliu: anecdotica, organizarea suprafeţei, gruparea spaţială, armonia proporţiilor, raportul plin-gol, integrarea formelor în fond etc. În problema spaţialităţii pictorul a descoperit târziu, la începutul Renaşterii, perspectiva geometrică şi apoi, cu greu a învăţat să-i aplice legile. A intuit în paralel şi posibilitatea redării adâncimii prin culoare. S-a păstrat până astăzi ceva şi din candoarea perspectivei emoţionale, până la completa inversare, pentru respectarea ierarhiei personajelor. Pictura a câştigat adâncime şi a ieşit din planul cu două dimensiuni şi prin reprezentarea corpurilor în relief. Polaritatea umbră-lumină reprezintă unul din principiile organizatoare cele mai profunde ale lumii sensibile, astfel că rezolvarea sa în artă constituie o probă majoră de talent. Mulţi artişti au optat pentru formele plastice generos luminate. Alţii au preferat un delicat clar-obscur (“sfumato”, magia lui Leonardo). 6 Libertatea creaţiei a fost smulsă cu greu deoarece fiecare generaţie se forma sub auspiciile premergătorilor, şi acestea funcţionau, inevitabil, ca o frână. Marea mutaţie stilistică de la sfârşitul secolului XIX, “explozia”, nu se putea obţine fără luptă. Fotografia, cum s-a dovedit în cursul timpului, a avut parte de un destin ciudat. A luat naştere timid, din vechi proceduri auxiliare picturii. A propulsat exploziv la mijlocul secolului XIX, în varianta alb-negru, sub ispita concurenţei cu marea pictură pentru că beneficia de simplitate, rapiditate şi costuri reduse. A cunoscut o extraordinară difuziune prin diversificarea performanţelor, mai ales după introducerea culorii. În epoca noastră, graţie procesării digitale şi extensiunilor de care se bucură, în mediul real ca şi virtual, reprezintă o forţă în toate domeniile existenţei umane. Filtru al realităţii, dar, în aceeaşi măsură, şi realitate pictorială imaginară. Prin perfecţionare, aparatul foto a devenit pentru om un “al treilea ochi”, care funcţionează printr-un limbaj propriu - o nouă lingua universalis. Putem spune că noi trăim într-un veritabil univers al fotografiei: în societatea actuală se fotografiază mereu, pretutindeni, orice observator de imagini fotografice este şi fotograf şi fotografiat. Fotografia umple paginile cărţilor pentru copii. Este un instrument preţios al pedagogiei, la toate vârstele. A devenit un fetiş al comunicării, iubirii şi prieteniei. Este cea mai convingătoare invitaţie la călătorii şi totodată memoria lor. Poate fi folosită, prin manipulare, ca puternică armă politică. Reprezintă unul dintre cele mai răspândite hobby-uri. A fost adusă în galerii şi muzee, aureolată ca artă. S-a impus de mult ca cea mai eficientă modalitate de difuzare largă a operelor de artă, care era cândva de competenţa gravurii. Prin reproduceri asigură o adevărată “democratizare a artei”, ceea ce impune reevaluarea diferenţei dintre original şi copie. Stă în câmpul cercetărilor ştiinţifice din disciplinele naturii şi ale cosmosului. Prin extensiunile sale - televiziune, cinematografie, video şi internet - am spune că dublează efectiv existenţa noastră. Se apreciază că inventarea fotografiei a adus la suprafaţă un nou nivel al conştiinţei, cel al puterii de imaginare şi reprezentare, indiferent că este vizibilă sau lizibilă, şi a pus în mişcare o revoluţie a culturii artistice, cum subliniază Eugen Savinescu. Din punct de vedere sociologic, fotografia, pe cale să devină dintr-un “obiect post-industrial” o “informaţie pură”, apare ca unul dintre cele mai fascinante fenomene ale contemporaneităţii şi ale viitorului imediat (-) şi devine o existenţă care nu mai este “obiectivă”, ci “inter-subiectivă”. Activitatea sa implică felurite probleme. Sub aspect estetic, el trebuie să concilieze fidelitatea faţă de adevărul imediat, brut, cu dorinţa (tentaţia) de a conferi formă, pregnanţă vizuală şi comunicaţională. Sub aspect moral, trebuie să împace participarea personală cu 7 suspensia ei, trăirea afectivă cu detaşarea, implicarea directă în eveniment cu obligativitatea înregistrării lui. Privitorul, la rândul său, se poate situa sau nu în concordanţă cu el, apropiindu-şi imaginea propusă sau respingând-o. La fel ca în pictură. Subiectiv, fiecare din noi ne putem găsi în oricare din aceste trei ipostaze: fotograf (operatorul care execută fotografia), referent (persoana care este fotografiată, numită “spectrum” de Roland Barthes) şi spectator (privitorul). Altfel formulat, o fotografie poate fi obiectul a trei practici: fie facem (o fotografie), fie ni se face (o fotografie), fie privim (o fotografie). În proiectul său de dicţionar din 1857 Eugene Delacroix situa fotografia, recent impusă interesului în Franţa de Daguerre, printre “procedeele mecanice”, alături de litografie. O aprecia ca gen de reproducere al realităţii “mai uşor şi mai economic” decât gravura, departe însă de a o înlocui. În prefaţa la volumul “Pentru o filosofie a fotografiei” (1997) Vilem Flusser identifică două “tăieturi fundamentale” în cultura umană: Prima, aproximativ la mijlocul celui de al doilea mileniu a.H., poate fi numită “inventarea scrierii lineare”, cea de a doua, căreia îi suntem martori, “inventarea imaginii tehnice”. Şi mai departe, autorul se explică: imaginea tehnică este o imagine produsă de un aparat. Într-un limbaj abstractizat s-a vorbit despre fotografie ca “noua tehnologie a vizibilului”. Dezvoltarea spectaculară din epoca modernă – prin extensiunile sale din media şi artă - a ridicat numeroase desbateri privind relaţia dintre real şi vizibil, cu punerea la îndoială a egalităţii dintre acestea. Dar, oare, aparatul fotografic vede mai mult decât omul uman? Relaţia fotografiei – mijloc de captare a imaginilor obiective - cu arta este interferenţială. Nu tot ce este fotografie este şi artă. Arta este creaţie, şi una dintre cele mai elevate ale spiritului uman. Materializarea ei în operă plastică o concepe şi o finalizează artistul prin activitatea sa directă. Uneltele folosite – creionul, pensula sau dalta – nu reprezintă decât prelungiri ale mâinilor sale. Cu ajutorul lor artistul se exprimă, amprentând în forme plastice gândul şi pulsiunile sale emoţionale. Procedee tehnologice auxiliare la care se recurge uneori, ca turnarea în bronz în cazul sculpturii, nu aparţin propriu-zis actului creator. Tot auxiliară a fost şi camera obscură, folosită cândva de artişti pentru facilitarea desenului. Corespunzător, unealta fotografului este aparatul. Cu acesta doar se înregistrează realităţile preexistente, fără a putea să se creeze însă imagini de novo. Fotograful să fie atunci un documentarist, un simplu “făcător de fotografii” cu accesul interzis în sfera artei? Ca produs al aparatului, fotografia este rezultanta circuitului tehnic controlat de un program inamovibil. Într-o definiţie abstractizată, fotografia este o imagine produsă şi distribuită în conformitate cu programul aparatului, a cărui pretinsă funcţie este de a 8 informa. Înseamnă că fotografului, după ce şi-a ales cadrul şi momentul, nu-i rămâne decât să declanşeze expunerea printr-un simplu “click”. De la o astfel de schemă fac excepţie aparatele complet automatizate care acţionează independent. Lanţul intercondiţionărilor este în acest caz mai complicat, întrucât fiecare concept fundamental include la rândul lui , alte concepte, aşa cum decriptează V. Flusser: Aparatul conţine automatisme şi jocuri, programul conţine întâmplarea şi necesitatea, imaginea conţine magie, informaţia conţine simbolul şi improbabilitatea. În acest fel, el apare ca imaginea unor stări de lucruri magice, ale căror simboluri îşi informează receptorul. Un alt element definitoriu invocat derivă din rigorisimul “dreptului de autor”: actul fotografic are loc în afara fotografului, este obiectiv, pe când pictura este realizată în mod direct de artist, proiectată şi finalizată de mintea şi de mâna lui, întru totul subiectivă, deci. Aici s-a şi văzut multă vreme o rezervă faţă de acceptarea fotografiei ca artă. Recent s-a atras însă atenţia că “obiectivitatea” imaginii tehnice este doar o iluzie. Conceptul de “artă tehnică” este aparent paradoxal pentru că el pare să excludă factorul subiectiv al creaţiei, şi deci unicitatea, plasând astfel arta pe o bandă rulantă. Mai întâi, fotografia nu s-a constituit ca artă datorită naturii sale tehnice! cum subliniază Jacques Ranciere. Aparatul constituie o bază logistică pentru fotografie al cărei program de funcţionare reprezintă spiritul uman. În acest fel, poate fi şi el privit ca un penel sau o daltă. Există, evident, o deosebire: manevrarea nu o face mâna (mai exact, “atât mâna”), cât gândirea proiectantului în parteneriat cu sensibilitatea artistului. Aparatul nu funcţionează de la sine, ci este un interpus între fotograf şi subiectul ales de el. Dar, fotografia nu a devenit artă nici prin imitarea modurilor artei (idem). Statutul de artă al fotografiei nu s-a datorat subiectelor pompoase şi nici veleităţii pseudoartistice a “pictorialismului. A fost mai degrabă, s-a spus, efectul asumării lui “oarecare”. În consens cu vechea teorie ludică a artei, propusă de Schiller, s-a spus că fotografia nu este o unealtă, ci o jucărie, iar fotograful nu este un muncitor, nu un “homo faber”, ci un “homo ludens”. Printr-o dezvoltare a acestei idei, s-a mai spus că aparatele sunt jucării care repetă mereu aceeaşi mişcare. Programele sunt jocuri care combină mereu aceleaşi elemente. Aparatul constituie o unitate funcţională cu persoana care îl manevrează. Relaţia nu este însă univocă, ci funcţionează după cel puţin două modele: * Fotograful “tehnicist”, care execută doar o reproducere cuminte a subiectului; * Fotograful “creator”, care interferează cu aparatul (cu programul său!) într-un mod creator. Vilem Flusser, mai riguros, identifică trei tipuri de relaţionare: * Fotografii produse 9 complet automat, unde acţionează un program de control impus de om sau de computer; * Fotografii făcute de făcătorii de poze, unde programul înscris în aparat scapă oricărui control; * Fotografii făcute de fotograful conştient (“fotografiile de fotograf”) unde omul caută să menţină controlul de sub care programul încearcă să scape şi constrânge aparatul să rămână la situaţiile dorite de el. Filosoful menţionat consideră că aceste varietăţi sunt simptomatice pentru cele trei tendinţe ale societăţii postindustriale: tendinţa spre automatizarea sub un control deplin şi constant, cea spre o automatizarea autonomă şi tendinţa spre revolta faţă de autonomia programelor. Pentru el, societatea de tipul “facerii de poze” este absurdă, deoarece este lipsită de criterii şi de sens, încât toate posibilităţile înscrise în program sunt realizate fără alegere. Pentru ca artele mecanice să devină vizibile şi să exercite o forţă modelatoare, trebuie, după opinia lui Jacques Ranciere să fie recunoscute mai întâi ca arte. Adică trebuie să fie mai întâi practicate şi recunoscute ca fiind altceva decât tehnici de reproducere sau de difuzare. Cum aparatul foto, ca unealtă inteligentă, controlată de legile opticei, “este programat să producă fotografii”, fiecare din acestea reflectă una din posibilităţile programate. Numărul lor este mare, dar nu toate fotografiile potenţiale sunt interesante şi multe sunt “redundante” (“nu poartă nici o informaţie”). Este una din capcanele tehnicităţii, care ameninţă cu robotizarea, cu reducerea acestei cuceriri “miraculoase” la o biată “maşină de imagini”. O salvează parteneriatul aparatului-artist, mai exact, intruziunea spiritualităţii în actul mecanic. Arta tradiţională a început prin copierea realităţii vizibile, o servitute faţă de care eliberarea s-a obţinut târziu. S-a ajuns în prezent la o desprindere a artei de lumea din afară, prin două alternative: crearea unei noi realităţi sau abstracţia deplină. Privind această evoluţie, Eugen Savinescu, conştient de condamnarea fotografiei la fidelitate faţă de real, meditează: Pictura poate imita realitatea fără s-o fi văzut sau poate chiar foarte uşor să propună o realitate sau derogări de la realitate fără a fi acuzată de fals sau de manipulare. Şi prin contrast, spune acelaşi autor, în măsura în care opera de artă citează însăşi realitatea prin fotografie (sublinierea noastră) ea devine într-un mod trivial, adevărată, pentru că raportul său cu realitatea exterioară este dat în mod obligatoriu . Părerea este unanimă, altfel nu se poate: Artistul (fotograf) este silit să rămână în contact cu realitatea. Aici stă individualitatea artei fotografice: ea nu poate inventa obiecte, nici personaje şi nici peisaje, ci se limitează la copierea realului care i se oferă. De aceea a şi fost pe deplin creditată cu adevărul: Maşina “vede” planurile, le detectează automat, mecanic, pentru că ea 10 nu crede şi nu ştie nimic, ei nu îi e teamă de niciun defect, nu este bântuită de nicio fantomă. Deoarece imaginea este produsă prin acţiunea luminii pe care o reflectă fragmentul de realitate prins în obiectivul aparatului, imaginea captată nu poate fi decât o copie a acesteia: Poţi fotografia doar ceea ce reflectă lumina, deci ceea ce există în mod real . Raportul este explicitat astfel de Roland Barthes: Orice fotografie este un certificat de prezenţă. Acest certificat este noua genă pe care a introdus-o inventarea sa în familia imaginilor. Această caracteristică face ca fotografia să fie prin excelenţă o imagine completă, “plină”, căreia nu i se mai poate adăuga nimic: Nu ne putem îndoi, văzând o scenă fotografiată, de faptul că lucrurile chiar s-au întâmplat. În credibilitatea acestei retrospecţii, vede filosoful noema simplă şi clară a fotografiei: Acest lucru a existat cândva. Tot lui Barthes îi datorăm cel mai frumos imn închinat puterii de autentificare a trecutului prin fotografie şi “legăturii ombilicale” cu timpul pierdut, pe care ne-o asigură ea. Astfel, privind o fotografie din copilărie a mamei sale, reflectează: Este pentru mine comoara de raze emise de mama mea când era copil, de părul, de pielea, de rochia, de privirea ei, în ziua aceea. Scrutând altă dată portretul lui Baudelaire, are o emoţionantă revelaţie: Luminile care au emanat din chipul lui Baudelaire în momentul în care l-a surprins şi l-a fixat pe vecie aparatul fotografic al lui Nadar mă ating încă neîndoielnic. Vedem aici o legătură magică împlinită prin fotonii desprinşi cândva de pe obrazul lui, care au impresionat hârtia, lăsând urme neşterse, şi care vor reveni din imagine perpetuu, către privitorul de acum şi de mâine. Comunicarea peste timp mediată de fotografie primeşte o vibraţie transcedentală dacă e privită cu sensibilitatea autorului de mai sus, care meditează cu fior poetic: Fotografia este o emanaţie a referentului. Dintr-un corp real, care era acolo, au plecat nişte radiaţii care vin să mă atingă pe mine, cel care sunt aici (…). O fiinţă dispărută vine să mă atingă la fel ca razele întârziate ale unei stele. O analiză mai recentă identifică însă şi rezerve care ar putea relativiza teza mărturiei de necontestat: Fotografia asigură un grad de realitate (adevăr) (deci nu pe toată, sublinierea noastră) pe care artele tradiţionale nu şi-l pot permite. S-a exprimat chiar o apreciere mai tranşantă: Cu siguranţă, fotografia nu totdeauna vede în realitate adevărul pur. Definiţiile converg, oricum, spre recunoaşterea primatului realităţii exterioare în geneza imaginii fotografice: Fotografia este o felie subţire de spaţiu şi timp, scrie Anca Oroveanu, cadrajul acesteia fiind arbitrar, conform opţiunii fotografului: Fotografia este contingenţă pură şi nu poate fi decât asta (întotdeauna este reprezentat ceva). Sub acest unghi, fotografia poate fi privită ca artă chiar prin această fidelitate faţă de real, pentru că realitatea însăşi ne poate oferi imagini artistice din cele mai frumoase sau expresive, care nu 11 reclamă retuşeri şi estetizări.. În entuziamul iniţial s-a supralicitat capacitatea aparatului de a prezenta realitatea “aşa cum este”, sub sloganul “fotografia nu poate să mintă”. Pătrunsă recent în cultura noastră fundamentată solid pe raţionalism, ea ne-a apărut neutră, un arbitru imparţial al adevărului. Aşa se explică de ce fotografia analogică a fost legitimată drept probă de autencitate în ştiinţele exacte. Chiar dacă reprezintă doar o “urmă”, ea are puterea dovezii materiale, este o “imagine-obiect”, calitate extinsă şi la varianta sa animată, cinematografia: orice fotografie analogică presupune că ceea ce a fost prins, luat (în fotografie) a fost (real). Calitate care n- ar fi recunoscută niciodată picturii, doar reflectare a trăirii subiective a artistului. Şi totuşi, ca artefact, fotografia oferă multiple posibilităţi de eroare şi falsificare (trucare )- alterarea a ceea ce a fost. Sub unghiul subiectivităţii individuale, fotografia îmbogăţeşte mult trăirile afective prin declanşarea procesului de recuperare a trecutului, ca un jurnal intim. Jacques Derrida o înscrie în conceptul de “imagine obiect”, reprezentând cu imaginea mentală cele două feţe ale aceluiaşi fenomen. Ea are superioritatea durabilităţii, cea de a doua este efemeră, se şterge, deoarece memoria cedează. În schimb, fotografia, “amintirea-obiect“, durează la fel ca bibliotecile. Aceeaşi grilă o găsim şi la Karoly Feleky, care exprimă lapidar marele privilegiu al fotografiei: Fiecare imagine fotografică expediază în eternitate clipa efemeră. În altă formulare, fotografia repetă la infinit ceea ce s-a petrecut o singură dată, “atunci şi acolo”, fără a mai putea fi repetat vreodată. Mai explicit: Odată evenimentul încheiat, fotografia va continua să existe, conferind evenimentului un fel de imortalitate (şi importanţă) de care altfel nu s-ar fi bucurat. Pentru Roland Barthes inventarea fotografiei a făcut să înceteze pentru prima dată reticenţa privind realitatea trecutului: Trecutul e din această clipă la fel de sigur ca şi prezentul, ceea ce se vede pe hârtie este la fel de sigur ca tot ce e palpabil. Cu o precizare: este vorba de un real ce nu mai poate fi atins. El numeşte de aceea “spectrum” imaginea- obiect imprimată pe hârtia fotosensibilă ca “asta a fost”. În acest spirit, ţine să facă o distincţie, deşi o consideră “scandaloasă”, probabil pentru că sfidează accepţiunea comună: Fotografia nu rememorează trecutul. Efectul pe care îl produce asupra mea nu e acela de a restitui ceea ce a fost abolit (de timp, de distanţă), ci de a atesta că ceea ce văd a existat cu adevărat. Cum perceperea senzorială a realităţii o facem în cea mai mare măsura prin văz, 12 imaginea fotografică are deosebită importanţă pentru a reconstitui trecutul. Din ea va putea renaşte amintirea, imagine cu imagine. De aici, rolul său de a îmbogăţi memoria, de a ajuta la obţinerea exactităţii gnoseologice, “de a salva de uitare valori pe care timpul le distruge şi care vor dispărea”. Este un prilej care ne invită să reflectăm asupra imaginarului realităţii şi asupra realităţii imaginarului, într-o exprimare fin dantelată a lui Edgar Morin. În legătură cu timpul ar fi de subliniat şi altă particularitate cu totul specifică a fotografiei: sincronismul proiectării şi realizării imaginei. S-a vorbit despre contopirea dintre percepţia vieţii şi reflectarea ei. Aceasta este deplină pentru instantaneu. În general, fotograful întâi vede şi pe urmă acţionează, astfel că actul creaţiei se desfăşoară, dinamic, într-o succesiune ochi-mână. Graţie sensibilităţii şi experienţei câştigate poate fi chiar anticipată mental imaginea ce va fi obţinută : Când priveşte prin vizorul camerei, fotograful nu vede scena actuală, ci viitoarele fotografii pe care le lasă să devină prezent (realitate) prin apăsarea declanşatorului . Fotografiile bune nu se pot face oriunde şi oricând. Ele impun premeditare şi de multe ori vânătoarea perseverentă a imaginii. Un renumit fotograf din Boston exprima în 1935 un avertisment asupra riscurilor implicate de utilizarea fără nici un control a aparatului fotografic: Să folosim aparatul în scopul în care a fost creat: să ne concentrăm asupra lucrului pe care putem să-l facem cel mai bine şi să nu prostituăm acest mijloc de expresie prin încercarea de a face cu el ceea ce putem realiza cel mai prost. Roland Barthes a numit “referent fotografic” lucrul necesar real care a fost plasat în faţa obiectivului şi fără de care nu ar exista fotografia. Problematica diferă esenţial după scopul urmărit. Am putea distinge, schematic, trei ipostaze: fotografia de amator (“de album”), fotografia documentară (“ştiinţifică”) şi fotografia creativă (“artistică”). Prima este lipsită de pretenţii, se face de regulă la repezeală şi la nimereală (fotografia “de bâlci”, din excursii, de la sărbătorile de familie etc.), având o valoare mai ales sentimentală, de a asigura patrimoniul de amintiri intime. Condiţia fidelităţii poate fi discutabilă aici, în funcţie de priceperea şi exigenţa fotografului amator. Tehnicile moderne au înlesnit tot mult calitatea şi chiar condiţia estetică, ameninţată de stângăcie şi prost gust. În cea de a doua, exactitatea se impune ca principală cerinţă. Deoarece prin acest tip de imagine se certifică adevărul informaţiei, ea devine dovada materială a unei descoperiri ştiinţifice noi. Fotografiile se constituie astfel într-o arhivă documentară. S-a atras atenţia, foarte motivat, asupra pericolului de sacralizare (şi manipulare) a imaginilor folosite pentru 13 dezvoltarea cunoaşterii, în detrimentul rigorii verificaţioniste. Fotografia artistică este mult mai pretenţioasă şi cere o analiză amplă. Tematica este neîngrădită. Nu există subiecte incompatibile, oricare poate deveni artă, prin efecte, transfigurare sau mesaj. După cum, nici reţete infailibile care să garanteze succesul artistic al fotografiei. Principiul selecţiei este acelaşi din arta tradiţională, cum îl exprima Delacroix la vârsta consacrării: Orice subiect devine bun graţie autorului. O, tinere artist, aştepţi un subiect? Orice este un subiect, subiectul eşti tu însuţi, impresiile tale, emoţiile pe care ţi le trezeşte natura. În tine însuţi trebuie să priveşti, nu împrejurul tău. Pentru fotografie, întrucât izvorăşte prin excelenţă din realitatea obiectivă, de aici sunt extrase şi motivele, din jur, din lumea situată în apropiere. Ştim însă bine că nu atât din fidelitatea faţă de acestea rezultă calitatea artistică a imaginii fotografice, cât din expresivitate şi mesajul conferit de artist. Şi fotografii s-au conformat esteticii timpului lor, creind limbajul artistic specific disciplinei nou apărute. Mai întâi: ce se fotografiază? Alegerea ţine de opţiunea premeditată a fotografului spre un domeniu sau altul, de unde şi numeroasele specializări cunoscute: fotograf peisajist, portretist, animalier, fotojurnalist, fotograf de artă, de scene de gen, de modă, subacvatic etc. etc. Fiecare imagine, în parte, răspunde însă şi emoţiei trăite în acel moment dat, unei stări de suflet, unei aşteptări: “asta este!” “am găsit!” . Apoi: de ce se fotografiază, care este motivaţia, ce vrem să exprimăm? Urmează un şir de alte probleme: când? – este alegerea clipei. Cum? – este stabilirea strategiei tehnice. Şi toate întrebările se împletesc într-una singură, destinală: care este “de ce” ul fotografiei? Ce sens are, care îi e mesajul, cui îi vorbeşte? Pentru că, sigur, a fotografia nu înseamnă doar a aduna imagini care ne plac sau pe care le considerăm noi importante. Iar dacă fotografiile nu pot, prin ele însele explica nimic, rămân “imprevizibile invitaţii la deducţie, speculaţie şi fantazare”. În general fotografiile de efect sunt cele care depăşesc obişnuitul şi surprind, care aduc elemente noi, expresive, care te provoacă şi te pun pe gânduri, te emoţionează şi te fac să suferi sau să fii fericit. Pentru Benedetto Croce, în 1902, fotografia , “dacă are ceva artistic, are în măsura în care transmite, cel puţin în parte, intuiţia fotografului, punctul său de vedere. Şi dacă nu e întru totul o artă e pentru că elementul natural rămâne mai mult sau mai puţin de neeliminat”. Era prima referinţă asupra fotografiei într-un tratat de estetică şi ea deschidea o discuţie care 14 mai continuă şi astăzi. A decide dacă fotografia este sau nu artă înseamnă, mai întâi, a şti “dacă ea este capabilă de exprimare artistică”. Altfel spus, a evalua potenţialul său creator, “artisticitatea” sa. În alt spirit, însă, se consideră că fotografia făcută cu “intenţie artistică” nu trebuie să se deosebească vizibil de fotografia simplă. Deosebirea o face, simplu, actul muzealizării, cel care o introduce în circuit artistic. Şi în fapt, fotografii fără număr au dobândit în cursul timpului, dincolo de accidental, semnificaţii care le-au introdus în patrimoniul artei. Unele au devenit chiar reperuri deseori citate. Roland Barthes crede că “fotografia poate fi într-adevăr o artă”, dar nu prin insistenţa fotografului de a rivaliza cu artistul, ci prin supunerea faţă de “retorica” (am traduce, expresivitatea, sensul) imaginii. În ultimii ani s-a conturat o viziune foarte favorabilă fotografiei ca artă, motivată de mai multe caracteristici: viteza execuţiei, independenţa de un model, de o manieră stilistică (recoltarea imaginii din realitate, în unicitatea ei), posibilitatea reproducerii la infinit, bogăţia de variaţii şi transformări care pot fi făcute de la negativ, pentru varianta analogică, libertatea absolută a procesării pentru varianta digitală. După o legendă din antichitate, prima reprezentare plastică a omului s-ar fi făcut prin conturarea cu un cărbune a umbrei sale aruncate de soare pe pământ. De fapt, stilul de pictură numit “linear” fusese practicat din preistorie, cum se vede în arta rupestră. Datorită simplităţii sale, el a dominat timp de milenii pictura egipteană şi mai târziu pe cea minoică, elină şi elenistă, coloritul fiind plat, decorativ. A caracterizat, de asemenea, arta întregului orient şi a rămas definitoriu pentru pictura bizantină. Abia în secolele XII-XIII Giotto va inventa în Italia stilul “reliefat” sau “naturalist”, din care s-a dezvoltat întreaga pictură occidentală. A atins apogeul în Renaştere, sub câteva modele de care artiştii nu se vor putea despărţi multe secole: eleganţa formelor sinuoase şi delicate (Botticelli), “clar-obscurul” (sfumato: Leonardo), majestatea sculpturală (terribilita': Michelangelo), suavitatea feminină (Rafael), somptuozitatea cromatică (veneţienii), asceza şi tragismul gotic (Grunewald, precursor al expresionismului). Au urmat - sub semnul excesului baroc - iluminarea teatrală de reflector (Caravaggio), dramatizată ulterior prin întărirea contrastului lumină-întuneric (Rembrandt), aglomerarea exuberantă a personajelor (Tintoretto, Rubens), spiritualizarea lor (El Greco), cruzimea scenelor şi atmosfera horror (Goya). Trecerea spre modernitate a plasticei umane s-a făcut prin filtrul lucid al clasicismului şi neoclasicismului (eşuate în academism). Tentaţia copiei perfecte a generat realismul şi naturalismul, care prin nud au anticipat vulgaritatea de mai târziu a pornografiei. Însuşi 15 marele Courbet a pictat pentru consulul turc la Paris acea blamată “Originea omenirii” cu extremă precizie, ca o planşă anatomică. După o scurtă zvâcnire temperamentală în romantism (Caspar, Gericault, Delacroix), plastica umană s-a revărsat larg, pentru totdeauna, în lumina vie a impresionismului (Monet şi prin excelenţă, Renoir). În acelaşi timp, dinamismul dansatoarelor reţinea atenţia lui Degas, ca şi contorsiunile trupului în desfăşurarea toaletei. Cu postimpresionismul, explozia mutaţiilor novatoare s-a accentuat. Resursele creatoare s-au îmbogăţit cu soliditatea construcţiei (Cezanne), dramatismul expresiei (Van Gogh), muzicalitatea culorilor (Gauguin), simplificarea stenografică a liniilor (Toulouse Lautrec), eternizarea vibraţiei luminoase (pointilismul lui Seurat). Ca reacţie, a urmat violenţa cromatică şi şarja formelor (fovismul la Derain şi Vlaminck). Pornind de aici, Matisse a evoluat spre linii curbe de mare expresivitate, pure şi melodioase. Un puternic accent senzual a pus Modigliani în desenul unor nuduri provocatoare, retrase din unica sa expoziţie (1917) pentru “ultraj la pudoare”. Rezonanţă mai mică şi viaţă scurtă au avut experimentul cubist şi futurist. Cu deosebită vigoare s-a impus şi s-a generalizat în schimb expresionismul (reeditat ulterior prin neoexpresionsim). Acesta şi-a asumat drepturi suverane în grafierea trupului şi a fizionomiei omeneşti, prelungite până astăzi. Prin Pascin şi Egon Schiele nudul feminin a cunoscut, în acest spirit, deformări crude, lipsite de graţie. Secesiunea vieneză a metamorfozat femeile în bijuterii preţioase prin Gustav Klimt. Picasso a fost unic prin descompunerea îndrăzneaţă a formelor şi remodelările făcute cu multă voluptate *2). În sculptură Brâncuşi a epurat îndelung trupul şi chipul omenesc, preocupat de esenţe şi simboluri. Pe Moore ideea omului- peisaj l-a condus spre modelarea cu forţă a unor sculpturi antropomorfe masive, ca nişte stânci. Dadaismul şi neodadaismul au răsturnat toate valorile estetice respectate până aci, contestând şi aneantizând totul, până la deformarea de nerecunoscut a formelor umane. Suprarealismul s-a jucat absurd cu omul, până la desprinderea lui completă de tiparul genetic (onirism sau alienare?). Cu timpul totul, chiar totul a devenit posibil. De aici şi un anume sentiment tragic de a cărui contaminare nu putea fi protejată nici reprezentarea plastică a corpului omenesc. Mutilările fizionomice ale lui Francis Bacon, femeile monstruoase ale lui De Koonig, arătările bolovănoase zmulse din regnul mineral, imaginate de Dubuffet plecând de la mâzgălelile copiilor şi ale bolnavilor mintali (“arta brută”), insectele cu sugestii antropomorfe (Miro), amprentările pe pânză ale “femeilor-pensulă” acoperite de vopsea (Yves Klein), humanoizii 16 filiformi (Giacometti) etc. sunt cu toate mostre ale unei imaginaţii îndrăzneţe şi nestăvilite, animată de o singură motivaţie: noutatea, originalitatea cu orice preţ, a face altceva, a fi primul care a făcut-o, a surprinde…a şoca! Ameninţarea lui “déjà vu” a devenit, în academii, spaima tinerilor artişti. În toate aceste nenumărate ipostaze sub care trupul uman a apărut în artă, pe prim plan găsim nudul. El apare mai adesea învăluit într-o aură de senzualitate, indusă de relaţia conştientă sau nu, dintre creator (de sex masculin, în general) şi modelul său (femeia, evident, cea privilegiată). Tonalitatea afectului vibrează într-o gamă vastă, de la erotica evanescentă – poezia pură -, la sexualitatea cea mai brutală. De aici şi simbolistica heterogenă a criticii de artă, privită cu deosebită atenţie de psihanaliză. Arta n-a făcut decât să preia fascinaţia magnetică a vechii mitologii, unde îşi disputau splendoarea zeiţe ca Afrodita şi Diana sau unde voluptuoase nimfe, naiade, nereide şi driade se ascundeau prin crânguri. Le-au urmat biblicele “suzane în baie”, haremurile cu odalisce lascive, în perioada modernă atrăgătoarele “baigneuses”, localurile de noapte, moliciunea odihnei. Dansul a oferit vederii plastica trupurilor zvelte care compun şi recompun mişcări pline de graţie, pentru poeţi ca Paul Valery, “ornamente ale duratei”. În aceste condiţii, statutul nudităţii nu putea fi nicidecum unitar: două au fost principalele coduri: frumuseţea şi obscenitatea. O literatură întreagă a fost inspirată de complexul cultural al “femeii goale”, sugestiv pentru un torent de dorinţe. Efluviile lirice i-au substituit lebăda, cu unduiri libere pe ape, în albeaţa ei imaculată, ca o lumină. Râul însuşi a dobândit o ”funcţie sexuală”: apa evocă nuditatea naturală a femeii cu liniile sale pure, scăldându-se goală şi albă. Trebuie să-l credem pe Emil Cioran, care, cu nihilismul ştiut al său, spunea din prima sa carte (“Pe culmile disperării”) că “realitatea corpului este una dintre cele mai groaznice realităţi”; pentru artă, desigur, o vom înţelege nu ca izvor de spaime, ci ca apăsătoare şi continuă prezenţă, de neocolit. Dacă esteticienii au eliminat, teoretic, din artă pornografia, artiştii înşişi au rătăcit de multe ori graniţa dintre ele. Mulţi păstrează, ferite de privirile publicului larg, anumite lucrări mai “indiscrete”. Arta erotică a rămas, de aceea, până azi un domeniu disputat. Invenţia fotografiei a dat naştere unui univers cu totul nou. Primele testări necesare punerii la punct tehnice, s-au făcut în peisaj şi natură moartă din cauza expunerii prelungite. Cu reducerea acesteia, omul a devenit însă repede subiectul predilect. Portretele erau, fireşte, cele mai dorite. Faţă de nud, pictorii sunt cei care au manifestat un interes deosebit, având în 17 vedere beneficile aduse faţă de tradiţionalul model de atelier. Delacroix, printre alţii, se folosea de daguerrotipii – considerate “comori pentru un pictor”- şi a lăsat două albume cu nuduri executate de el. Veleitatea fotografilor a dus curând la constituirea curentului “pictorialist”, orientat spre replici după picturi faimoase. Pe măsură ce tehnica şi experienţa s-au perfecţionat, s-a consolidat fotografia ca artă. Nadar a contrazis teama de vulgaritate, manifestată în epocă, printr-un nud asemănător cu “Izvorul” lui Ingres (1856). Rejlander (suedez stabilit în Anglia, unde a devenit cel dintâi fotograf de nuduri) realizează un nud luminos, pe diagonală, în curbe ample, melodioase, pe fond întunecat (1857). La New York A.L.Coburn se desparte de pictorialism şi publică în revista “Camera Work” nuduri în forme noi, abstractizate, cu relief admirabil, numite “fotogravuri” (1905). Tot în America, Stieglitz şi White expun în 1907 un tors estompat, în clar-obscur, cu contur neclar, ca prin ceaţă, puternic reliefate. Prin aceleaşi calităţi, plasând nudul pe fond întunecat, s-a impus şi Edward Steichen (1903-1906). Cehul R.F.Lehnert a ridicat o gravă problemă culturală cu fotografia unei frumoase negrese, piersută într-un decor dezolant, cu două brăţări metalice ca accesorii (1910). Astfel de imagini artistice contraziceau acuzaţiile de indecenţă, neruşinare, lascivitate, infamie ş.a. Bernard Shaw, şi fotograf amator, avea dreptate să scrie: “Aparatul poate să reprezinte carnaţia într-un mod atât de superb, încât, dacă aş avea curajul, n-aş fotografia niciodată un corp fără să cer ca îmbrăcămintea să fie lepădată”. Un moment important l-a marcat americanul Man Ray, pictor prin formaţie, integrat mişcării suprarealiste parisiene. După frumosul nud, “Vioara lui Ingres” (1924), el a redescoperit procedeul “solarizării”, prin care a creat surprinzătoare imagini: “Femeie cu părul lung”, 1929) o frumoasă tânără poziţionată ca sub ghilotină, cu părul revărsat în cascadă), “Solarizare”, 1931 (ghirlanda strânsă a mâinilor albe, strălucind în lumină, în jurul capului). Uneori el decupa în cadru doar un anumit segment, expresiv, al trupului (buze, bust, bazin). Edward Weston, tot american, s-a impus ca unul dintre cei mai reprezentativi exponenţi ai fotografiei artistice moderne, înrudită cu sculpturile lui Rodin şi mai ales ale lui Brâncuşi: Am probat prin fotografii că natura are toate formele abstracte (simplificate) pe care Brâncuşi sau orice alt artist le poate imagina (…) Se poate spune că Brâncuşi imită natura, aşa cum sunt eu acuzat că imit pe Brâncuşi, tocmai pentru că eu găsesc aceste forme la primă mână în natură. El a metamorfozat anatomia nudului feminin - ca unitate plastică, dar şi fragmentar - prin poziţia aleasă şi prin efecte subtile de lumină şi umbră (“Nud ghemuit în poziţie laterală”, 1934, “Nud ghemuit văzut din faţă”, 1936, “Nud culcat ventral”, 1936). 18 O singularizare stilistică aduce Bill Brandt care, fotografiind într-o cameră întunecoasă, sub lumină artificială, obţine imagini alb-negru tranşante, clare, fără relief şi semitonuri de gri, amintind de colaj. El întăreşte efectul de perspectivă până la limita abstractizării (un volum apare în 1961 chiar sub titlul “Perspective of Nudes”). Perioada postbelică a cunoscut o explozie de noutăţi. G.P.Lynes, un american apropiat de suprarealiştii francezi, exploatează efectele reflectării nudului în oglindă (Nude in the Mirror, 1945). Lucien Clergue sparge tradiţiile redării pudice, încă dominantă în anii '50, aducând o nouă interpretare a formelor corpului, relaţi cu apa şi lumina (Nudurile mării, două serii, 1956 şi 1975). A.C.Johnston, care trăieşte în cercul cinematografiei din Hollywood compune splendide fotografii ale celebrelor staruri, ca rafinate şi decente seminuduri (Gloria Swanson, 1920, Nud culcat, 1950). Toto Frima, foloseşte Polaroidul spre a obţine interesante vederi ale nudului într-o perspectivă accentuată (1985, 1988). Charles Wilp, component al grupului “Noul Realism”, face, prin formele vagi ale personajelor, trimitere la amintiri sau chiar la vis (Untitled, Rear View of Nude, 1972). Andre' Kertesz fotografiază nudul printr-o sticlă mată, granulară, obţinând forme fantomatice vaporoase (1972). Lui i se datorează şi una din cele mai frumoase fotografii ale secolului XX, “Înotătorul” (1917), datorită jocului de lumini şi umbre în apă. Carlo Cerati transformă corpul feminin într-un peisaj ondulat, fotografiind din profil, pe fond negru,un nud marmorean culcat cu faţa în sus (1973). Ferdinando Sciana valorifică abil, într-o compoziţie, contrastul dintre mâinile albe şi fusta neagră, mai sus, prin transparenţa tricoului de mătase destins, fiind vizibili şi sânii albi (1981). Jocul umbrelor şi luminii a fost valorificat printr-un erotism diafan de Broekman prin seria publicată sub titlul Femeia luminii (1983). Toto Frim valorifică surprinzător racursiurile (1985-1988). H.D.Spengler atrage atenţia prin nudurile estompate obţinute cu Polaroid şi reluate pe Cibachrome (1990). J. Sieff dăltuieşte puternic nudul cu lumina, aducând în prim plan linia sinuoasă a trupurilor delicate şi misterioase (1992). Paolo Raversi redă discreţia unui nud alb pe fond alb, abia reliefat, conturat grafic de o linie subtilă (1993). H. Newton reia perspectiva triplului plan compoziţional a lui Velasquez din “Meninele”, când fotografiază un nud cu reflectarea sa într-o oglindă unde, mai înapoi, se vede şi fotograful (2008). Efecte “originale” au fost căutate şi prin integrarea corpului în relaţii inedite: veşminte şi podoabe neobişnuite, travestiuri, tatuaje, machiaje, poziţii preţioase sau artificiale, condiţii biologice şi patologice particulare (graviditate, deformări, cicatrici chirurgicale, mastectomie), implicarea în activităţi practice, fundal etc. Wolfgang Pietrzok a recurs la o tehnică sofisticată, combinând fotografia cu imprimările, realizând seria de nuduri absolut novatoare, numită 19 “Squashing” (1989). Investigaţia fotografică proiectată în cadrul tezei se adresează formelor corpului uman. Ea reţine mai mulţi vectori esenţiali, extraşi din materialitatea anatomică şi purificaţi până la abstractizare. Se urmăreşte identificarea unor linii de forţă arhetipale, care s-ar putea înscrie în armonia universală. Tentaţia artei de a se desprinde de realitatea brută, înfrângând materialitatea gravitaţională şi ridicându-se spre ideea pură este de dată veche. O găsim în nenumărate stilizări formale care au reuşit, din antichitate, să cristalizeze unele din simbolurile fundamentale ale culturii omenirii. Aşa au fost concepute multe din literile vechilor alfabete, măştile greco-romane ale tragediei şi comediei, diverse semne convenţionale ale civilizaţiei ş.a. În geneza artei non-figurative (abstracte) “iluminarea” a fost decisivă pentru Kandinsky care a folosit denumirea prioritară “Prima acuarelă abstractă”. Aici s-a ajuns, însă - pentru varianta “geometrică” - şi prin intermedierea cubismului (Picasso şi Braque) care păstra încă rezidiile realităţii. Din cubism a germinat “purismul” lui Ozenfant şi Jeanneret (Le Corbusier) - în perioada 1918-1925 -, sub consemnul: Intensitate şi calitate optimă obţinute prin mijloace cât mai reduse cu putinţă! Concepţia lor a fost apreciată ca o tentativă fără rezonanţă, aşezată cu preţiozitate pe alchimia numerelor şi proporţia divină care ar duce la limita inteligibilului realitatea de la care pleacă. Ei militau pentru înălţarea artei până la “acele zone impersonale, dezinteresate, în afara timpului, locului şi spaţiului, unde se învecinează matematicile, poezia, artele şi tot ce inima şi creierul omului au mai pur”. Programul apare limpede din meditaţia celui de al doilea în faţa minunilor Eladei (1930): “Desenez doar prin două trăsături acest loc al tuturor măsurilor şi zic: Iată, asta ajunge. Ce simplitate, ce limite sublime! Totul este acolo înăuntru…întindere, înălţime. Şi e de ajuns”. “Manifestul purist” face un apel la “ordinea pură şi simplă a naturii umane”. Se insistă asupra necesităţii de a se inventa cât de mult se poate un tablou. Purificarea prin uitare trebuie acceptată ca sacrificiu, de artist, pentru ca propria-i sensibilitate să exercite toată forţa creatoare. Artei puriste i se cere să perceapă, să reţină şi să exprime “invarianta”, un concept geometric aplicabil şi artei. Puriştii afirmă existenţa unei frumuseţi absolute şi a unei perfecţiuni universale, de care încearcă să se apropie prin mijloace ştiinţifice şi picturale. În acelaşi plan se situează şi “neoplasticismul” lui Piet Mondrian. El nota în jurnalul de zi: Viaţa interioară, forţa sa şi bucuria sa, este cea care determină forma în artă (…) Arta 20 n-are sens decât dacă exprimă imaterialul, căci astfel permite omului să se ridice deasupra lui însuşi (p40 dict Definea astfel stilul numit “noua plastică în pictură” (1917): Artistul cu adevărat modern resimte conştient abstracţia într-o emoţie de frumos pe care îl recunoaşte cosmic şi universal (…) Noua plastică este dualistă prin compoziţie. Prin plastica exactă a raporturilor cosmice ea este o expresie directă a universalului. Prin ritm (…) ea este o expresie a subiectivităţii artistului ca individ. Astfel ea desfăşoară în faţa noastră frumuseţea universală, fără ca pentru asta să renunţe la elementul general uman. Într-o sinteză din 1920 Mondrian enunţa astfel principiul general al Neoplasticismului pe care el îl iniţiase: “echilibrul realizat prin echivalenţa naturii şi a spiritului, a individualului şi a universalului, a femininului şi a masculinului”. Echivalenţa materie-spirit ar duce la “unitatea materie-spirit”, care crează o armonie până acum necunoscută. Sunt teze tributare teosofiei de care era atras. Ideea simplităţii şi purităţii formelor artistice a fost aplicată în sculptură de C. Brâncuşi. Pentru el “simplitatea nu e un scop în artă, dar se ajunge la simplitate fără să vrei, apropiindu-te de sensul real al lucrurilor”. În creaţia sa, a tins spre desprinderea de materialitatea lucrurilor şi ridicarea spre esenţialitate, spre idee: Mâna cugetă şi descoperă gândul materiei, spunea el. A demonstrat-o mai întâi prin transfigurarea în “zbor” a unei păsări sau în “fulgerarea mişcării” a peştelui etc. În lupta pentru decriptarea sensurilor ascunse de formele umane, Brâncuşi a sintetizat prin “Săruturile” sale succesive, mereu mai pure, de la prima variantă din cimitirul Montparnasse la îngravările “Porţii Sărutului”, toată puterea iubirii. Sculptorul a mai înfăptuit şi miracolul ovoidului abia prelucrat (dar cum anume?) care exprimă când inspiraţia muzei, când somnul senin, când înălţarea spre lume a nou născutului. Iar, deşi o serie mare de portrete are nume de femeie, toate au fost mult metamorfozate sub daltă, spre a scruta universul cu ochii lor imenşi. Fotografia în alb-negru a fascinat prin capacitatea sa specifică de punere în valoare a relaţiei dintre lumină şi umbră. Înţelegem de ce reproducând corpul şi chipul omenesc, ea a căutat în primul rând să redea cu maximă fidelitate relieful. Descoperirea procedeului de “solarizare” a permis accentuarea conturului printr-o aură luminoasă. Expresivitatea artistică s-a dovedit însă mai mare prin conturul linear negru, ca cel din grafică. Jocul de arabesc rezultat constituie prin varietatea sa o nouă caligafie, un nou limbaj. Tehnica digitalică în parteneriat cu procesarea pe calculator a asigurat optimizarea procedeului, până la crearea unor imagini rafinate, care par desenate de mâna artistului, şi nu de o maşină.. Ar trebui citat aici, pentru performanţe, Hosoe Eikoh, unul dintre cei mai recunoscuţi 21 fotografi japonezi. În anii '50-'60 el a avut expoziţii şi a publicat volume cu fotografii de dansatoare şi cu nuduri interesant poziţionate, realizate în contrast puternic (Man and woman, 1960; Killed by roses, 1963; Embrace, 1971). Proiectul propriu a reţinut ca metodă de lucru fotografia alb-negru, cea mai adecvată subiectul ales. Aceasta cunoaşte în prezent un reviriment, datorită statutului recunoscut ca “reper de măiestrie, subtilitate şi rafinament” (Dorel Găină). Imaginile în alb şi negru pot vizualiza cu maximă acurateţe forma obiectelor. Ele furnizează cele mai delicate efecte de clar-obscur şi, totodată, permit sublinierea grafică a conturului (“calităţi caligrafice”, Eug. Savinescu). Amândouă aspectele sunt esenţiale pentru un studiu fotografic al corpului omenesc. Parteneriatul camerei digitalice cu calculatorul - excluzând “manipularea imaginii” - asigură mai departe deplina libertate în decantarea formelor prin modificarea cheii tonale (soft-hard, high key-low key), adecvarea fondului, încadrarea optimă a subiectului ş.a. Posibilitatea testării facilitează nelimitate “transfigurări metaforice” (K.Feleky) până la găsirea variantei cele mai expresive. Pentru confruntările geometrice s-a recurs şi la fotografia Polaroid. Proiectul caută elemente cât mai fundamentale, mai elementare, şi pentru asta cercetează cele mai variate zone ale corpului, forme, curbe şi torsiuni, transformările lor. Selecţia ariilor de interes, care vor fi oferite examinării, a avut în vedere semnificaţia lor estetică potenţială. Fotografiile obţinute ne fac să descoperim compoziţii aproape abstracte, uneori peisaje fantastice. Pot apare detalii care sunt surprinse din unghiuri în care n-au mai fost privite niciodată: este “clipa de graţie”. Topografia exactă a segmentului fotografiat rămâne în general ascunsă, fiind vorba de linii geometrice a căror localizare anatomică nu poate fi recunoscută. Este un factor care permite privitorului - ca o şaradă - să imagineze sau să ghicească ce anume rămâne ascuns. În mai multe situaţii au fost construite arhitecturi experimentale, noi, prin diverse mişcări şi repoziţionări. Ele îmbogăţesc “limbajul corpului” cu forme noi. Atenţia s-a concentrat asupra jocurilor de curbe, uneori generoase, largi, alteori agitate. Pot fi surprinse perfecte simetrii şi paralele ordonate ca într-o draperie. Linia rigidă şi chiar unghiul drept, din geometrie, nu lipsesc însă nici ele din peisajul acesta uman. Toate formele înregistrate sunt melodice şi armonioase. Ele sunt prin excelenţă pure. Invită la contemplare şi meditaţie. Iar, cum scria Apollinaire, “a preţui puritatea înseamnă a sacraliza instinctul, a umaniza arta şi a diviniza personalitatea” (adică pe om!). 22 Având în vedere cadrajul restrâns care a fost folosit, imaginile obţinute sunt “aperspectivice” (Fl. Maxa). Ele intră astfel în rezonanţă cu un specific atribuit de unii eseticieni epocii noastre, în care “jocul cu perspectiva nu poate fi decât ironic sau polemic” iar reprezentarea perspectivică “nu mai are relevanţă”. Întrucât omul este o parte a naturii, formele revelate de toate aceste fotografii selective ţintite, nu fac decât să confirme relaţia armonică dintre macrocosmos şi microcosmosul “om”. Când Leonardo a desenat corpul omenesc cu dublă înscrere - atât în formă circulară cât şi pătrată - consecvent concepţiei mai vechi a lui Vitruviu, avea în gând comunitatea dintre fiinţa umană şi univers (“complicitatea cu universul”, i-a spus Cioran). Documentaţia realizată nu face decât să confirme unicitatea şi integralitatea existenţei, ca ansamblu. “Muzica sferelor” poetizată de Heraclit, “proporţia divină” sau “numărul de aur” care consacră frumuseţea absolută, reflectă încrederea (şi speranţa!) omului într-o armonie universală. Pentru a nu fi atras în “haosul” situat la antipodul “cosmosului”, pentru toate filosofiile, omul, cu fragilitatea lui ontologică, are nevoie de o enclavă de ordine, echilibru şi armonie. La configurarea acesteia în habitatul cosmic în care el s-a trezit, arta îşi aduce o certă contribuţie. 23